CELEX: 62012TN0257
Language: da
Date: 2012-06-11 00:00:00
Title: Sag T-257/12: Sag anlagt den 11. juni 2012 — Siegenia-Aubi og Noraa mod Kommissionen

28.7.2012   
            
            
               DA
            
            
               Den Europæiske Unions Tidende
            
            
               C 227/32
            
         Sag anlagt den 11. juni 2012 — Siegenia-Aubi og Noraa mod Kommissionen
   (Sag T-257/12)
   2012/C 227/54
   Processprog: tysk
   
      Parter
   
   
      Sagsøgere: Siegenia-Aubi KG (Wilnsdorf, Tyskland) og Noraa GmbH (Wilnsdorf, Tyskland) (ved advokaterne T. Caspary og J. van Kann)
   
      Sagsøgt: Europa-Kommissionen
   
      Sagsøgernes påstande
   
   
               —
            
            
               Europa-Kommissionens afgørelse af 28. marts 2012 i sag COMP/39452 — beslag til vinduer og glasdøre — K(2012) 2069 endelig annulleres, for så vidt som den vedrører sagsøgerne.
            
         
               —
            
            
               Subsidiært nedsættes den bøde, der er pålagt sagsøgerne ved den anfægtede beslutning, i henhold til artikel 261 TEUF i et passende omfang.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgerne anført otte anbringender.
   
               1)
            
            
               For det første har Kommissionen ved sine konstateringer tilsidesat principperne om bevisbyrden (artikel 2 i forordning nr. 1/2003), om kravet til bevisets styrke og begrundelsespligten. Særlig har Kommissionen ikke i tilstrækkelig grad påvist, at den angivelige signalvirkning, som de tyske priser på dreje-vippesystemer skulle have på samtlige beslagsteknologier og -materialer, foreligger i hele EØS, og dermed har Kommissionen på uretmæssig vis tilsidesat den bevisbyrde, som påhviler Kommissionen.
            
         
               2)
            
            
               For det andet har Kommissionen begået en retlig fejl ved at lægge til grund, at de angivelige aftaler omfattede hele EØS, hhv. har ikke ført tilstrækkelige beviser derfor.
            
         
               3)
            
            
               For det tredje har Kommissionen begået en retlig fejl ved at lægge til grund og har ikke ført tilstrækkeligt bevis for, at den angivelige overtrædelse omfattede samtlige beslagsteknologier og -materialer.
            
         
               4)
            
            
               For det fjerde har Kommissionen begået en retlig fejl ved at lægge til grund og har ikke ført tilstrækkeligt bevis for, at der har fundet prisaftaler sted i år 2002. Derved er retningslinjerne for beregning af bøder også blevet anvendt med urette, idet det fejlagtigt er blevet lagt til grund, at overtrædelsen varede fra 1999 til 2007. Derudover har Kommissionen tilsidesat artikel 25 i forordning nr. 1/2003, idet forhold fra 2002 allerede var forældede.
            
         
               5)
            
            
               For det femte har Kommissionen begået en retlig fejl ved at tilregne sagsøgerne et selskabs adfærd, hvor der kun var tale om en minoritetsandel, hvorved bestemmelserne om, at datterselskabers adfærd tilregnes moderselskabet, samt begrundelsespligten er blevet tilsidesat.
            
         
               6)
            
            
               For det sjette har Kommissionen ved at gennemførelse en tilpasning af bøden tilsidesat principperne om ligebehandling, forholdsmæssighed og god forvaltning, samt begrundelsespligten. Endvidere har Kommissionen tilsidesat de nævnte retningsliniers ordlyd, opbygning og formål.
            
         
               7)
            
            
               For det syvende har Kommissionen ved fastlæggelsen af overtrædelsens grovhed tilsidesat principperne om forholdsmæssighed og god forvaltning og punkt 20, 23 og 25 i retningslinierne for beregning af bøder samt begrundelsespligten.
            
         
               8)
            
            
               For det ottende har Kommissionen ved fastlæggelsen af formildende omstændigheder tilsidesat principperne om ligebehandling, punkt 29 i retningslinierne for beregning af bøder og begrundelsespligten. Særlig har Kommissionen ikke taget hensyn til omstændighederne ved sagsøgernes ikke-forsætlige handling og aktive samarbejde.